ম্যাজিস্ট্রেট

**ম্যাজিস্ট্রেট** হচ্ছেন আইন প্রয়োগ ও বিচারিক দায়িত্বপালনকারী একজন উচ্চপদস্থ রাষ্ট্রীয় কর্মচারী। ২০০৭ সালের ১লা নভেম্বর বিচার বিভাগ পৃথকীকরণের পর বাংলাদেশে বর্তমানে ফৌজদারী কার্যবিধি,১৮৯৮ মোতাবেক বাংলাদেশে এক্সিকিউটিভ এবং জুডিসিয়াল ম্যাজিস্ট্রেট নামে দুই ধরনের ম্যাজিস্ট্রেট রয়েছে। Magistrate শব্দটি ল্যাটিন Magistratus শব্দ থেকে এসেছে যার মানে Administrator বা শাসক। জেনারেল ক্লজ এক্ট, ১৮৯৭ অনুযায়ী, ফৌজদারি কার্যবিধি অনুযায়ী ম্যাজিস্ট্রেসির সকল বা যেকোনো দায়িত্বপালনকারী ব্যক্তিই ম্যাজিস্ট্রেট। ফৌজদারী কার্যবিধিতে এক্সিকিউটিভ ম্যাজিস্ট্রেট বা নির্বাহী ম্যাজিস্ট্রেট  এবং জুডিশিয়াল ম্যাজিস্ট্রেট এই দুই ধরণের ম্যাজিস্ট্রেটের কথা বলা আছে।

জেলা ম্যাজিস্ট্রেট জেলার আইনশৃঙ্খলার মূল রক্ষাকারী। তিনি জেলা পুলিশবাহিনীর উপর সাধারণ নিয়ন্ত্রণ ক্ষমতা ব্যবহার করেন।

চীফ জুডিসিয়াল ম্যাজিস্ট্রেট হলেন জেলার মুখ্য জুডিশিয়াল ম্যাজিস্ট্রেট। অতিরিক্ত চীফ জুডিসিয়াল ম্যাজিস্ট্রেট তাকে সহায়তা করেন। এছাড়াও এক বা একাধিক সিনিয়র জুডিসিয়াল ম্যাজিস্ট্রেট ও জুডিসিয়াল ম্যাজিস্ট্রেট উপজেলার প্রধান ম্যাজিস্ট্রেট হিসেবে আমলী আদালতের দায়িত্ব পালন করেন। জেলার ম্যাজিস্ট্রেট কোর্টের বিভিন্ন পর্যায়ের ম্যাজিস্ট্রেটগণ হচ্ছেন:
;(১) চীফ জুডিসিয়াল ম্যাজিস্ট্রেট
;(২) অতিরিক্ত চীফ জুডিসিয়াল ম্যাজিস্ট্রেট
;(৩) সিনিয়র জুডিসিয়াল ম্যাজিস্ট্রেট/ প্রথম শ্রেণীর ম্যাজিস্ট্রেট
;(৪) জুডিসিয়াল ম্যাজিস্ট্রেট

অপরদিকে, মেট্রোপলিটন এলাকার ম্যাজিস্ট্রেট কোর্টের অধিকর্তা হলেন চীফ মেট্রোপলিটন ম্যাজিস্ট্রেট। অতিরিক্ত চীফ মেট্রোপলিটন ম্যাজিস্ট্রেট মহানগরের ম্যাজিস্ট্রেট কোর্টের সেকেন্ড ইন কমান্ড। পাশাপাশি মেট্রোপলিটন ম্যাজিস্ট্রেটগণ বিভিন্ন আমলী আদালতের দায়িত্ব পালন করেন। মেট্রোপলিটন ম্যাজিস্ট্রেট কোর্টের বিভিন্ন স্তরের ম্যাজিস্ট্রেটগণ হচ্ছেন:
;(১) চীফ মেট্রোপলিটন ম্যাজিস্ট্রেট
;(২) অতিরিক্ত চীফ মেট্রোপলিটন ম্যাজিস্ট্রেট
;(৩) মেট্রোপলিটন ম্যাজিস্ট্রেট/ প্রথম শ্রেণীর ম্যাজিস্ট্রেট

চীফ জুডিসিয়াল ম্যাজিস্ট্রেট/চীফ মেট্রোপলিটন ম্যাজিস্ট্রেট বা তার দ্বারা নির্ধারিত আমলী আদালতের অধিক্ষেত্রের প্রথম শ্রেণীর ম্যাজিস্ট্রেট ফৌজদারি কার্যবিধির ১৯০(১) ধারার বিধান মোতাবেক তার এখতিয়ারাধীন অঞ্চলে সংঘটিত যেকোনও অপরাধ আমলে নিতে পারেন। তিনি তার অধিক্ষেত্রের মধ্যে আইনের শাসন প্রতিষ্ঠা এবং অপরাধ দমন করার জন্য যেকোনও আদেশ দিতে পারেন। পুলিশ তদন্ত সহ আইনের প্রয়োগ সংক্রান্ত যাবতীয় কার্যকলাপের বিবরণ সংশ্লিষ্ট ম্যাজিস্ট্রেটের নিকট দাখিল করে।

## জুডিসিয়াল ম্যাজিস্ট্রেট ও নির্বাহী ম্যাজিস্ট্রেট
 বিসিএস প্রশাসন ক্যাডারে যারা নিয়োগ পান, তারা সহকারী কমিশনার হিসেবে দায়িত্ব পালনের পাশাপাশি জেলা ম্যাজিস্ট্রেটের আওতায় এক্সিকিউটিভ ম্যাজিস্ট্রেট হিসেবে দায়িত্ব পালন করেন। তাদেরকে তখন বলা হয় “এক্সিকিউটিভ ম্যাজিস্ট্রেট ম্যাজিস্ট্রেট”। ১০(৫) ধারা মোতাবেক – “The Government may, if it thinks expedient or necessary, appoint any persons employed in the Bangladesh Civil Service (Administration) to be an Executive Magistrate and confer the powers of an Executive Magistrate on any such member.” একজন নির্বাহী ম্যাজিস্ট্রেট সর্বোচ্চ ২ বছরের কারাদণ্ড যোগ্য অপরাধের বিচার করতে পারেন। যেহেতু জেলা প্রশাসক একজন নির্বাহী ম্যাজিস্ট্রেট তিনিও ২ বছরের বেশি কারাদণ্ড দিতে পারেন না। এই বিচারের শর্ত হল উক্ত অপরাধমূলক কাজ নির্বাহী ম্যাজিস্ট্রেটের সামনে সংঘটিত বা উদঘাটিত হতে হবে এবং অভিযুক্ত কর্তৃক তার কৃত অপরাধ লিখিতভাবে স্বীকার করতে হবে। তা না হলে নির্বাহী ম্যাজিস্ট্রেট তাকে কোনো দণ্ড দিতে পারবেন না। (ধারা-৬, মোবাইল কোর্ট আইন, ২০০৯)। নির্বাহী ম্যাজিস্ট্রেটের মূল কাজ হল লাইসেন্স প্রদান, লাইসেন্স বাতিলকরণ, প্রসিকিউশন অনুমোদন বা প্রত্যাহারকরণ ইত্যাদি যেসব কাজের প্রকৃতি প্রশাসনিক ধরনের সেগুলো সম্পাদন করা। অন্যদিকে জুডিশিয়াল ম্যাজিস্ট্রেটের মূল কাজ হলো আদালতে বিচার কাজ করা ও আদালতের প্রশাসনিক কাজ করা। তবে, চাইলে সামারি ট্রায়ালের মাধ্যমে বিচারিক কাজ করার জন্য আদালতের বাইরে যেকোনো স্থানকে অস্থায়ী আদালত হিসেবে বিবেচনা করে বিচারকার্য পরিচালনা করতে পারে। চীফ জুডিশিয়াল ম্যাজিস্ট্রেট সহ সকল প্রথম শ্রেনীর ম্যাজিস্ট্রেটগণ সর্বোচ্চ ৫ বছর কারাদণ্ড এবং ৩ লাখ টাকা জরিমানা করতে পারেন। বিজেএস পরীক্ষার মাধ্যমে সহকারী জজ-পদে প্রবেশের সাধারণত ৬ মাস থেকে ২ বছরের মধ্যে আইন মন্ত্রনালয় থেকে গেজেটের মাধ্যমে সকল জুডিশিয়াল অফিসারকে প্রথম শ্রেণীর ম্যাজিস্ট্রেটের ক্ষমতা অর্পণ করা হয়। এর পূর্ব পর্যন্ত তারা ২য় শ্রেণির ম্যাজিস্ট্রেট হিসেবে বিবেচিত হন। 

নির্বাহী বিভাগের বিভিন্ন উপবিভাগের মধ্যে অন্যতম হল জনপ্রশাসন (Public Administration)। বিসিএসের মাধ্যমে যারা প্রশাসন ক্যাডারে যোগদান করেন তাদের পদ হলো সহকারী কমিশনার ও নির্বাহী ম্যাজিস্ট্রেট। সহকারী পুলিশ সুপার পদমর্যাদার ব্যক্তিদেরকে কিংবা বিভিন্ন বোর্ড পরীক্ষায় দায়িত্ব পালনের সময় সরকারি কলেজের শিক্ষকদেরকেও (বিসিএস শিক্ষা ক্যাডার) সরকার ম্যাজিস্ট্রেটের ক্ষমতা অর্পণ করতে পারে যাকে স্পেশাল নির্বাহী ম্যাজিস্ট্রেট বলে। সাধারণ জনগন ও মিডিয়া সাধারনত ম্যাজিস্ট্রেট বলতে  নির্বাহী ম্যাজিস্ট্রেটকে বুঝে, যদিও ফৌজদারি কার্যবিধি, ১৮৯৮ এর ৪ক(১)(ক) ধারায় বলা হয়েছে-  কোনো নির্দেশক শব্দ ছাড়া "ম্যাজিস্ট্রেট" বলতে জুডিশিয়াল ম্যাজিস্ট্রেটকে বোঝাবে ।

জুডিসিয়াল ম্যাজিস্ট্রেট ও নির্বাহী ম্যাজিস্ট্রেট উভয় ক্যাডার সার্ভিসের গেজেটেড অফিসার। ২০০৭ সালে মাসদার হোসেন মামলার রায়ের পর জুডিশিয়াল অফিসারকে বিসিএস ক্যাডারভুক্ত হওয়া সংবিধান অনুযায়ী আল্ট্রা ভাইরাস বা অবৈধ ঘোষনা করা হয়। বলা হয়- বাংলাদেশ সংবিধানের ২২ অনুচ্ছেদ অনুযায়ী- জুডিশিয়াল অফিসার বা বিচারকগণ স্বাধীন হবেন এবং তারা সিভিল সার্ভিসের সদস্য বলে গণ্য হবেন না। পরবর্তীতে বিসিএস পরীক্ষার মাধ্যমে জুডিশিয়াল অফিসার নিয়োগ পদ্ধতি বন্ধ করা হয় এবং তাদের নিয়োগের জন্য স্বতন্ত্র বিজেএস পরীক্ষা চালু হয়। এরপর থেকে বিসিএস ক্যাডারভুক্তির তালিকা থেকে সরে গিয়ে বিজেএস পরীক্ষার মাধ্যমে জুডিশিয়াল সার্ভিস সদস্যদের নিয়োগ চালু হয় অর্থাৎ জুডিশিয়াল ম্যাজিস্ট্রেটগণ উক্ত বিজেএস পরীক্ষার মাধ্যমে নিয়োগ পান। উল্লেখ্য যে- ২৮ শে জুলাই, ২০২৫ তারিখে আইন মন্ত্রনালয়ের জারিকৃত এক গেজেটের মাধ্যমে জুডিশিয়াল সার্ভিসের সকল পদকে ক্যাডার সার্ভিসের পদ বলে উল্লেখ করা হয়, যদিও জুডিশিয়াল অফিসারদের নিয়োগ হয়ে থাকে বিজেএসসি বা বাংলাদেশ জুডিশিয়াল সার্ভিস কমিশনের মাধ্যমে। এক্ষেত্রে, তারা বিজেএস ক্যাডার নামে পরিচিত হবেন।    

মোবাইল কোর্টে নির্বাহী ম্যাজিস্ট্রেটদের সিদ্ধান্তের বিরুদ্ধে আপীল করতে হয় জেলা প্রশাসকের নিকটে। জেলা প্রশাসকের আদেশের বিরুদ্ধে আপীল শোনেন জেলা ও দায়রা জজ। অর্থাৎ জেলা প্রশাসকের মোবাইল কোর্ট সংশ্লিষ্ট যেকোনও সিদ্ধান্ত বাতিল করে দিতে পারেন জেলা ও দায়রা জজ। (ধারা-১৩(৩), ভ্রাম্যমাণ আদালত আইন, ২০০৯) প্রসঙ্গত উল্লেখ্য, জুডিসিয়াল ম্যাজিস্ট্রেট পদোন্নতি পেয়ে এক সময়ে চীফ জুডিসিয়াল ম্যাজিস্ট্রেট এবং জেলা ও দায়রা জজ হন। আবার কেউ কেউ সুপ্রীম কোর্টের বিচারপতি হন। একটি জেলার সর্বোচ্চ বিচার বিভাগীয় কর্মকর্তা হলেন জেলা ও দায়রা জজ। অন্যদিকে, চীফ জুডিসিয়াল ম্যাজিস্ট্রেট হচ্ছেন জেলার মুখ্য বিচারিক ম্যাজিস্ট্রেট। 

## ম্যাজিস্ট্রেট এবং পুলিশের সম্পর্ক
প্রত্যেক পুলিশ অফিসার সকল ম্যাজিস্ট্রেটদের প্রতি যথাযথ সম্মান প্রদর্শন করবে - এটা আইনগত বাধ্যবাধকতা। শুধু তাই নয়, কোনো পুলিশ অফিসার প্রকাশ্যে কোনো আদালত কিংবা ম্যাজিস্ট্রেটদের প্রতি কোনো ধরনের কটাক্ষ করতে পারবে না, এমনকি প্রকাশ হতে পারে এমন কোনো প্রতিবেদন বা দলিলে আদালত কিংবা ম্যাজিস্ট্রেটদের কোনো ধরনের সমালোচনাও করতে পারবে না। (প্রবিধান ৩০, পুলিশ রেগুলেশনস অব বেঙ্গল)

তাছাড়া, পুলিশ আইনের ২৩ ধারাতে পুলিশ অফিসার কর্তৃক অবশ্য পালনীয় দায়িত্বসমূহের কথা ঘোষণা করা হয়েছে। উক্ত ধারার বিধান অনুযায়ী অন্যান্য অনেক দায়িত্বের পাশাপাশি প্রত্যেক পুলিশ অফিসার শীঘ্রই 
ম্যাজিস্ট্রেটের সকল নির্দেশ মানতে এবং বাস্তবায়ন করতে আইনত বাধ্য।

আইনের সুস্পষ্ট বাধ্যবাধকতামূলক ঘোষণা থাকা সত্ত্বেও কোনো পুলিশ অফিসার যদি ম্যাজিস্ট্রেটের কোনো আদেশ বাস্তবায়ন না করে কিংবা করতে অনীহা প্রকাশ করে এবং ম্যাজিস্ট্রেটদের প্রতি যথাযথ সম্মান প্রদর্শনে ব্যর্থ হয়, তাহলে তা যথাক্রমে পুলিশ আইনের ২৩ ধারা মতে নির্ধারিত পুলিশ কর্তৃক অবশ্য পালনীয় দায়িত্ব ও কর্তব্যের লঙ্ঘন এবং পুলিশ রেগুলেশনস অব বেঙ্গল (পিআরবি) এর ৩০ প্রবিধানের সুস্পষ্ট লঙ্ঘন। কোনো পুলিশ অফিসার আদালত কিংবা ম্যাজিস্ট্রেটদের প্রতি যথাযথ সম্মান প্রদর্শন না করলে, ম্যাজিস্ট্রেটের আদেশ পালন না করলে তার শাস্তির বিধান আছে পুলিশ আইনের ২৯ ধারায়।

কোনো পুলিশ অফিসার কর্তৃক কোনো অসদাচরণের  অভিযোগ থাকলে ম্যাজিস্ট্রেট নিজেই ফৌজদারি কার্যবিধির ১৯০(১)সি ধারা মোতাবেক অপরাধ আমলে গ্রহণ করতে পারেন। (প্রবিধান ২৫ক, পিআরবি)

## এখতিয়ার ও ক্ষমতা
চীফ জুডিসিয়াল ম্যাজিস্ট্রেট ও চীফ মেট্রোপলিটন ম্যাজিস্ট্রেট সর্বোচ্চ ৭ বছরের কারাদণ্ড প্রদান করতে পারেন। ফৌজদারি কার্যবিধির ২৯(গ) ধারায় বলা হয়েছে, সরকার হাইকোর্ট বিভাগের সাথে পরামর্শক্রমে চীফ জুডিসিয়াল ম্যাজিস্ট্রেট ও চীফ মেট্রোপলিটন ম্যাজিস্ট্রেটকে মৃত্যুদণ্ড ছাড়া সকল অপরাধের বিচার করার ক্ষমতা অর্পণ করতে পারবে। উক্ত আইনের ৩৩(ক) ধারায় উল্লেখ আছে যে, ২৯(গ) ধারা ক্ষমতাবলে চীফ জুডিসিয়াল ম্যাজিস্ট্রেট ও চীফ মেট্রোপলিটন ম্যাজিস্ট্রেট মৃত্যুদণ্ড অথবা যাবজ্জীবন কারাদণ্ড অথবা ৭ বছরের অধিক কারাদণ্ড ব্যতীত আইনে অনুমোদিত যেকোনও কারাদণ্ড প্রদান করতে পারবেন। অতিরিক্ত চীফ জুডিসিয়াল ম্যাজিস্ট্রেট ও অতিরিক্ত চীফ মেট্রোপলিটন ম্যাজিস্ট্রেটের সাজা প্রদানের ক্ষমতা চীফ জুডিসিয়াল ম্যাজিস্ট্রেট/চীফ মেট্রোপলিটন ম্যাজিস্ট্রেটের সমান। অর্থাৎ তারাও সর্বোচ্চ ৭ বছরের কারাদণ্ড প্রদান করতে পারেন। সিনিয়র জুডিসিয়াল ম্যাজিস্ট্রেট ও মেট্রোপলিটন ম্যাজিস্ট্রেট ৫ বছর পর্যন্ত কারাদন্ডের আদেশ দিতে পারেন। জুডিসিয়াল ম্যাজিস্ট্রেট ৩ বছর পর্যন্ত কারাদন্ডে প্রদানে সক্ষম। অপরদিকে, জেলা প্রশাসক সহ নির্বাহী ম্যাজিস্ট্রেটগণ ২ বছরের বেশি কারাদণ্ড দিতে পারেন না।

## অপরাধ আমলে গ্রহণ
ফৌজদারি কার্যবিধির ১৯০(১)সি ধারা অনুযায়ী প্রথম শ্রেণীর ম্যাজিস্ট্রেট কোনো অভিযোগ ছাড়াই স্বত:প্রণোদিতভাবে যেকোনো অপরাধ আমলে নিতে পারেন। থানার অফিসার ইনচার্জ (ওসি) আমল যোগ্য অপরাধের সংবাদ পেলে তাকে এজাহার হিসেবে রেকর্ড করেন। আমল অযোগ্য অপরাধ হলে সেটার জন্য সাধারণ ডায়েরি (জিডি) হয় এবং প্রথম শ্রেণীর ম্যাজিস্ট্রেট অনুমতি দিলে পুলিশ তদন্ত করতে পারে। অন্যদিকে, আদালতে কেউ সরাসরি অভিযোগ নিয়ে আসলে এবং সেটা গুরুতর প্রকৃতির হলে সংশ্লিষ্ট প্রথম শ্রেণীর ম্যাজিস্ট্রেট সেটিকে ফৌজদারি কার্যবিধির ১৫৬(৩) ধারা অনুযায়ী এজাহার হিসেবে রেকর্ড করার জন্য থানার ভারপ্রাপ্ত কর্মকর্তাকে‌ নির্দেশ দিতে পারেন। ফৌজদারি কার্যবিধির ২০০ ধারা অনুসারে প্রথম শ্রেণীর ম্যাজিস্ট্রেট অভিযোগকারীকে পরীক্ষা করে অপরাধ আমলে নিতে পারেন বা ২০২ ধারা মোতাবেক পুলিশ বা অন্য যে কাউকে তদন্তের নির্দেশ দিতে পারেন। রিপোর্ট প্রাপ্তির পর সংশ্লিষ্ট ধারায় অপরাধ আমলে গ্রহণ করতে পারেন।

## রিমান্ড
বাংলাদেশের সংবিধান এর ৩৩(২) অনুচ্ছেদ এবং ফৌজদারি কার্যবিধির ৬১ ধারা অনুযায়ী পুলিশ কোনো ব্যক্তিকে গ্রেপ্তারের সময় হতে ২৪ ঘন্টার মধ্যে জেলার চীফ জুডিসিয়াল ম্যাজিস্ট্রেট/চীফ মেট্রোপলিটন ম্যাজিস্ট্রেট কর্তৃক নির্ধারিত আমলী আদালতের অধিক্ষেত্রের প্রথম শ্রেণীর ম্যাজিস্ট্রেট সম্মুখে উপস্থাপন করবে। সংশ্লিষ্ট প্রথম শ্রেণীর ম্যাজিস্ট্রেট গুরুতর বা সূত্রবিহীন (Clueless) অপরাধের ক্ষেত্রে আসামীকে জিজ্ঞাসাবাদের জন্য ফৌজদারি কার্যবিধির ১৬৭(১) ধারা মোতাবেক ১৫ দিন পর্যন্ত পুলিশ রিমান্ডের আদেশ দিতে পারেন।

## ইতিহাস ও উৎপত্তি
২০০৭ সালের ১লা নভেম্বর বিচার বিভাগ পৃথকীকরণের মাধ্যমে জুডিসিয়াল ম্যাজিস্ট্রেট পদটি সৃষ্টি করা হয়। এর ফলশ্রুতিতে জেলা প্রশাসকের সকল প্রকার বিচারিক ক্ষমতা পৃথক করে চীফ জুডিসিয়াল ম্যাজিস্ট্রেটের ওপর অর্পণ করা হয়। প্রাচীন রোমে ম্যাজিস্ট্রেট ছিলেন একজন অন্যতম উচ্চপদস্থ কর্মকর্তা যার নির্বাহী ও বিচারিক উভয় ধরনের ক্ষমতাই ছিল।

## নিয়োগ
ফৌজদারী কার্যবিধির ১০ ধারা মোতাবেক বাংলাদেশ সিভিল সার্ভিস প্রশাসন ক্যাডার সদস্যগণের মধ্য থেকে সরকার এক্সিকিউটিভ ম্যাজিস্ট্রেট নিয়োগ দিয়ে থাকে। 
বাংলাদেশের সংবিধানের ১১৫ ও ১৩৩ অনুচ্ছেদ অনুযায়ী বাংলাদেশের রাষ্ট্রপতি জুডিসিয়াল ম্যাজিস্ট্রেট নিয়োগ দিয়ে থাকেন। আইন মন্ত্রণালয় সুপ্রীম কোর্টের সাথে পরামর্শক্রমে জুডিসিয়াল ম্যাজিস্ট্রেটদের পদায়ন ও বদলি করে থাকে।

## জাস্টিস অব পিস
ফৌজদারি কার্যবিধির ২৫ ধারার বিধান মোতাবেক চীফ জুডিসিয়াল ম্যাজিস্ট্রেট ও চীফ মেট্রোপলিটন ম্যাজিস্ট্রেট পদাধিকার বলে নিজ অধিক্ষেত্রের মধ্যে জাস্টিস অব পিস বা শান্তি রক্ষাকারী বিচারপতি হিসেবে ক্ষমতা প্রয়োগ করেন।

## পদমর্যাদা
বাংলাদেশের পদমর্যাদা ক্রম অনুযায়ী চীফ জুডিসিয়াল ম্যাজিস্ট্রেট ও চীফ মেট্রোপলিটন ম্যাজিস্ট্রেটের পদক্রম ১৭, অতিরিক্ত চীফ জুডিসিয়াল ম্যাজিস্ট্রেট ও অতিরিক্ত চীফ মেট্রোপলিটন ম্যাজিস্ট্রেটের পদক্রম ২১ এবং সিনিয়র জুডিসিয়াল ম্যাজিস্ট্রেট ও মেট্রোপলিটন ম্যাজিস্ট্রেটের পদক্রম ২৫ নম্বরে অবস্থিত।

## আরও দেখুন
* জেলা ও দায়রা জজ
* চীফ জুডিসিয়াল ম্যাজিস্ট্রেট
* অতিরিক্ত চীফ জুডিসিয়াল ম্যাজিস্ট্রেট
* সিনিয়র জুডিসিয়াল ম্যাজিস্ট্রেট
* জুডিসিয়াল ম্যাজিস্ট্রেট
* নির্বাহী ম্যাজিস্ট্রেট

## তথ্যসূত্র

## বহিঃসংযোগ

বিষয়শ্রেণী:ম্যাজিস্ট্রেট
বিষয়শ্রেণী:আইন পেশা